SKRIFTLIG FORESPØRGSEL P-2210/00

af Brice Hortefeux (PPE-DE) til Kommissionen

(26. juni 2000)

Om: Kommissionens procedure nr. 94/4855 om de restriktioner, som la loi Evin har påført fjernsynsudsendelsen i Frankrig af sportsarrangementer, der er organiseret i udlandet

Kommissionen har besluttet at bevare kontakten med de franske myndigheder med henblik på at finde en løsning på de restriktioner, der er påført udsendelsen i Frankrig af sportsarrangementer, der foregår i udlandet, navnlig automobilvæddeløb og europæiske fodboldkampe, således som beskrevet af Kommissionen i sin begrundede udtalelse fra 1996.

Sagsudviklingen følges nøje, navnlig konsekvenserne af den klage, der er indgivet til Europa-Kommissionen, hvori vinsektoren er part, og enhver aktion, som Kommissionen iværksætter i forsøget på at løse denne situation, der er stærkt belastende for industri og producenter, støttes.

Derfor ønskes følgende besvaret:

1. Hvorfor vurderer Kommissionen, at den adfærdskodeks, der udarbejdedes i 1995 og formaliserer en restriktiv fortolkning af bestemmelserne i loi Evin, vil kunne tænkes, med forbehold for visse dispositioner, at udgøre et tilfredsstillende svar på de vanskeligheder, der er beskrevet i den begrundede udtalelse?

2. Hvordan kan Kommissionen garantere, at strafferetsdommeren, der kun er bundet af bestemmelserne i loi Evin, anvender de principper, der er beskrevet i adfærdskodeksen, når dette dokument så udsendes?

3. Har det møde, som den ansvarlige kommissær afholdt den 7. juni i år med de franske myndigheder, gjort det muligt at finde et tilfredsstillende svar, der sikrer tjenesteydelsernes frie bevægelighed og respekten for retssikkerhedsprincippet? Hvilke forpligtelser har de franske myndigheder indgået på området?

4. Inden for hvilken tidsperiode skal Frankrig have gennemført sine forpligtelser?

Samlet svar afgivet på Kommissionens vegne af Frederik Bolkestein på skriftlige forespørgsler E-2118/00, E-2197/00 og P-2210/00

(28. juli 2000)

Kommissionen skal erindre om, at den er i færd med at undersøge denne sag indgående, ikke kun på grund af den store interesse, sagen har vakt i Parlamentet, men også fordi Kommissionen gerne vil sikre sig, at reglerne for det indre marked overholdes.

Kommissionen ønsker i denne sag frem for alt at sikre, at anvendelsen af Evin-loven er i overensstemmelse med EF-traktatens artikel 49 (tidl. artikel 59), dvs. at den står i et rimeligt forhold til beskyttelsen af den offentlige sundhed, et mål, som har Kommissionens fulde støtte, og den frie udveksling af tjenesteydelser. Kommissionen mener i denne forbindelse, at adfærdskodeksen fra 1995 i princippet kan være et passende middel til at sikre, at kravet om proportionalitet tilgodeses. Kommissionen mener dog, at de franske myndigheder for at kunne nå dette mål må forbedre kodeksen yderligere i samarbejde med de berørte parter, bl.a. ved at indskrænke anvendelsen af den til et nøje fastlagt og begrænset antal tilfælde og sikre alle berørte parter større retssikkerhed og forudsigelighed.

Kommissæren med ansvar for det indre marked og den franske minister for kultur og kommunikation drøftede på et konstruktivt møde i Paris den 7. juni 2000, hvilke skridt de franske myndigheder må tage for at efterkomme kravene. I første omgang vil de franske myndigheder forhøre sig hos de berørte parter, herunder annoncører og idrætsforbund, om kodeksens indhold og virkning. Så snart de fornødne skridt er taget, og Kommissionen har truffet endelig afgørelse i sagen, orienterer Kommissionen naturligvis de ærede medlemmer.